ARROW ยันปีนี้รายได้โต 20% จ่อเพิ่มทุนขาย RO อัตรา 8:1
ARROW ยันปีนี้รายได้โต 20% มาที่ 1.2 พันลบ. จ่อเพิ่มทุน 50 ล้านหุ้น ขายผู้ถือหุ้นเดิมอัตรา 8:1 หุ้นละ 1 บ. หวังระดมทุนเพื่อนำเงินไปใช้ลงทุนก่อสร้างโรงงาน
27 เม.ย. 2558

นายธานินทร์ ตันประวัติ กรรมการผู้จัดการ บริษัท แอร์โรว์ซินดิเคท จำกัด (มหาชน) หรือ ARROW เปิดเผยว่า ในปี 2558 บริษัทจะมุ่งเน้นลดต้นทุนในการผลิต เพื่อรักษาอัตราขั้นต้นให้เฉลี่ยอยู่ที่ประมาณ 23-25% ส่วนรายได้รวมตั้งเป้าเติบโตอยู่ที่ประมาณ 1,200 ล้านบาท หรือคิดเป็น 20% โดยจะทยอยรับรู้รายได้จากงานในมือ (Backlog) ที่ปัจจุบันมีอยู่ประมาณ 180-200 ล้านบาท และคาดว่าจะมีงานใหม่ทยอยเข้ามาอย่างต่อเนื่อง ทั้งจากภาครัฐและเอกชน
ขณะที่ที่ประชุมสามัญผู้ถือหุ้นประจำปี 2558 มติอนุมัติการเพิ่มทุนจดทะเบียนของบริษัทจาก 203 ล้านบาท เป็น 253 ล้านบาท โดยการออกหุ้นสามัญเพิ่มทุนใหม่จำนวน 50 ล้านหุ้น มูลค่าที่ตราไว้ (พาร์) หุ้นละ 1บาท  เพื่อจัดสรรหุ้นเพิ่มทุนจำนวนไม่เกิน 25 ล้านหุ้น เสนอขายให้กับผู้ถือหุ้นเดิม (RO) ในอัตราส่วน 8 หุ้นเดิมต่อ 1 หุ้นใหม่ ที่ราคาหุ้นละ 1 บาท วัตถุประสงค์เพื่อนำเงินดังกล่าวไปลงทุนก่อสร้างโรงงานท่อร้อยสายไฟใต้ดินชนิดไฟเบอร์บนพื้นที่ 8 ไร่ โดยขณะนี้อยู่ระหว่างดำเนินการก่อสร้าง คาดจะแล้วเสร็จภายในเดือนพฤษภาคมนี้
นอกจากนี้ผู้ถือหุ้นยังได้อนุมัติจัดสรรหุ้นเพิ่มทุน 25 ล้านหุ้น รองรับการจ่ายปันผล สำหรับผลการดำเนินงานงวดปี 2557 ให้แก่ผู้ถือหุ้น โดยจ่ายปันผลเป็นเงินสด ในอัตราหุ้นละ 0.14 บาท คิดเป็นเงิน 28 ล้านบาท  และจ่ายปันผลเป็นหุ้นปันผล จำนวน 25 ล้านหุ้น มูลค่าตราไว้หุ้นละ 1 บาท ในอัตราหุ้นละ 8 หุ้นเดิมต่อ 1 หุ้นปันผล รวมมูลค่าทั้งสิ้น 25 ล้านบาท  รวมการจ่ายปันผลทั้งรูปเงินสดและหุ้นปันผลจากผลการดำเนินงานปี 2557 ทั้งหมดอัตราหุ้นละ 0.465 บาท คิดเป็นจำนวนเงินรวมทั้งสิ้น 93 ล้านบาท
ทั้งนี้บริษัทได้จ่ายเงินปันผลระหว่างกาลใน 2 ครั้งไปแล้วก่อนหน้านี้มูลค่า 40 ล้านบาท โดยกำหนดรายชื่อผู้ถือหุ้นที่มีสิทธิรับเงินปันผล วันที่ 6 พ.ค.2558 ให้รวบรวมรายชื่อ ตามมาตรา 225 ของ พ.ร.บ.หลักทรัพย์ฯ โดยวิธีปิดสมุดทะเบียนพักการโอนหุ้น วันที่ 7 พ.ค. 2558 วันที่ไม่ได้รับสิทธิปันผล (XD) วันที่ 29 เมษายน พ.ศ.2558 และกำหนดจ่ายเงินปันผลในวันที่ 22 พ.ค.2558